*Projekts*

**LATVIJAS REPUBLIKAS MINISTRU KABINETS**

2019. gada Noteikumi Nr.

Rīgā (prot. Nr. . §)

**Preču zīmju reģistrācijas pieteikumu un pēcreģistrācijas procedūru noteikumi**

Izdoti saskaņā ar Preču zīmju likuma 28. panta astoto daļu,

29. panta vienpadsmito daļu un

 30. panta sesto daļu

**I. Vispārīgais jautājums**

1. Noteikumi nosaka:

1.1. papildprasības preču zīmes reģistrācijas pieteikumam;

1.2. tiesību uz preču zīmi pārejas pieteikšanas un reģistrēšanas kārtību;

1.3. preču zīmes licences līguma, tā grozījumu un darbības izbeigšanās pieteikšanas un reģistrēšanas kārtību.

**II. Papildprasības preču zīmes reģistrācijas pieteikumam**

2. Preču zīmes reģistrācijai pieteiktā apzīmējuma atveidojums nosaka reģistrācijas un preču zīmes aizsardzības priekšmetu, un to nevar paplašināt norāde par pieteiktā apzīmējuma veidu vai apzīmējuma apraksts.

3. Reģistrācijai pieteikto apzīmējumu atbilstoši Preču zīmju likuma 4. panta pirmās daļas 2. punkta prasībām atveido, izmantojot vispārpieejamas tehnoloģijas un apzīmējuma veidam piemērotus līdzekļus, proti:

3.1. vārdisku zīmi atveido ar apzīmējuma reprodukciju standarta rakstā un izkārtojumā bez grafiskiem elementiem un krāsām;

3.2. figurālu zīmi atveido ar apzīmējuma reprodukciju, kurā redzami visi tā elementi un, attiecīgā gadījumā, krāsas;

3.3. telpisku zīmi atveido ar grafisku reprodukciju, fotoreprodukciju vai datorģenerētu attēlojumu. Reprodukcijai jāsniedz nepārprotams priekšstats par apzīmējuma telpisko formu, un, ja nepieciešams, tajā var ietvert ne vairāk par sešiem dažādiem rakursiem;

3.4. novietojuma zīmi atveido ar reprodukciju, kurā pienācīgi identificējams apzīmējuma novietojums un tā izmēri vai proporcija attiecībā pret konkrēto preci. Elementus, kas nav reģistrācijas priekšmets, vizuāli izslēdz no aizsardzības, vēlams, atveidojot tos ar pārtrauktām vai punktētām līnijām. Atveidojumam var pievienot aprakstu, kā apzīmējums tiek novietots vai piestiprināts uz preces;

3.5. ornamenta zīmi atveido ar reprodukciju, kurā redzams atkārtojuma raksts un ir nepārprotami nolasāms atkārtojošos elementu savstarpējais izvietojums. Atveidojumam var pievienot aprakstu, kā apzīmējuma elementi regulāri atkārtojas;

3.6. krāsu zīmi atveido atkarībā no tās rakstura:

3.6.1. ja to veido tikai viena noteikta krāsa bez kontūrām (krāsa pati par sevi), to atveido ar krāsas reprodukciju un krāsas norādi, atsaucoties uz vispārpieņemtu krāsu kodu;

3.6.2. ja to veido krāsu salikums bez kontūrām, to atveido ar reprodukciju, kurā redzams krāsu kombinācijas sistemātisks izkārtojums vienveidīgā un iepriekšnoteiktā veidā, un izmantoto krāsu norādi, atsaucoties uz vispārpieņemtu krāsu kodu. Var pievienot arī aprakstu par krāsu sistemātisko izkārtojumu;

3.7. skaņu zīmi atveido ar audiodatni, kurā skaņa reproducēta, vai ar skaņu precīzu atveidojumu nošu rakstā;

3.8. kustību zīmi atveido ar videodatni vai nekustīgu secīgu attēlu sēriju, nepārsniedzot sešus attēlus, kuros redzama kustība vai stāvokļa maiņa. Ja izmanto nekustīgus attēlus, tos numurē vai arī tiem pievieno aprakstu, kurā secība paskaidrota;

3.9. multivides zīmi atveido ar audiovizuālu datni, kas nepārprotami demonstrē attēla un skaņas kombināciju;

3.10. hologrāfisku zīmi atveido ar videodatni, grafisku vai fotogrāfisku reprodukciju vai datorģenerētu attēlojumu, kas satur nepieciešamos rakursus hologrāfiskā efekta identificēšanai visā pilnībā.

4. Ja reģistrācijai pieteiktais apzīmējums atbilst kādam no minētajiem apzīmējumu veidiem, pieteikumā ietver attiecīgu norādi par apzīmējuma veidu. Kad nepieciešams, Patentu valde pieprasa apzīmējuma aprakstu vai jau iesniegtā apraksta precizējumus un ir tiesīga pieteicēja sniegto apzīmējuma veida norādi mainīt atbilstoši Preču zīmju likuma 4. panta trešajā daļā sniegtajām definīcijām.

5. Ja reģistrācijai pieteiktais apzīmējums nepieder Preču zīmju likuma 4. panta trešajā daļā uzskaitītajiem apzīmējumu veidiem, tā atveidojumam jāatbilst likuma 4. panta pirmās daļas prasībām un tam pievieno aprakstu.

6. Ja pieteikumā ietverts vai tam pievienots apzīmējuma apraksts, tam jāatbilst apzīmējuma atveidojumam. Izvilkumu no apzīmējuma apraksta Patentu valde var ietvert preču zīmju reģistra (turpmāk – Reģistrs) ziņās, ja apzīmējuma atveidojumu bez tā ir grūti uztvert.

7. Lai nodrošinātu iespēju pieteikto apzīmējumu izskatīt, iekļaut Reģistrā un publiskot, Patentu valde var noteikt pieļaujamos elektronisko datņu formātus un datnes lielumu.

8. Ja apzīmējuma atveidojumu neiesniedz elektroniski, to reproducē uz papīra. Ja apzīmējuma pareizais novietojums nav acīmredzams, reprodukcijai pievieno atzīmi “augša”.

9. Apzīmējuma reprodukcijas kvalitātei jābūt tādai, lai to varētu samazināt vai, attiecīgā gadījumā, palielināt līdz izmēram 8 x 8 cm, saglabājot iespēju skaidri nolasīt apzīmējuma elementus.

10. Ja preču zīmes reģistrācijas pieteicējs saskaņā ar Preču zīmju likuma 33. pantu pieprasījis savam pieteikumam atzīt konvencijprioritātes tiesības no tās pašas preču zīmes reģistrācijas pieteikuma citā valstī, agrākā reģistrācijas pieteikuma apliecinātas kopijas iesniegšanas vietā pieteicējs var norādīt uz datiem par šo agrāko pieteikumu, kas atrodami vispārpieejamā datubāzē, vienlaikus iesniedzot noteiktajā kārtībā apliecinātu agrākā pieteikuma preču un pakalpojumu saraksta tulkojumu latviešu valodā. Ja Patentu valdei ir pamats apšaubīt šādi norādīto datu ticamību, tā ir tiesīga pieprasīt Preču zīmju likuma 33. panta otrajā daļā noteiktās agrākā reģistrācijas pieteikuma apliecinātās kopijas iesniegšanu vai citus pierādījumus par prioritātes datu ticamību.

11. Šo noteikumu 2. līdz 10. punktu piemēro arī kolektīvo zīmju un sertifikācijas zīmju reģistrācijas pieteikumiem.

**III. Tiesību uz preču zīmi pārejas pieteikšanas un reģistrēšanas kārtība**

12. Piesakot reģistrācijai tiesību uz preču zīmi pāreju, preču zīmes īpašnieks vai pieteicējs vai persona, kam pāriet tiesības uz preču zīmi, attiecīgu lūgumu ietver iesniegumā Patentu valdei, kurā norāda šādas ziņas:

12.1. preču zīmes reģistrācijas vai, attiecīgā gadījumā, reģistrācijas pieteikuma numuru;

12.2. preču zīmes īpašnieku vai, attiecīgā gadījumā, preču zīmes pieteicēju, kā arī tā adresi;

12.3. ziņas par personu, kam pāriet tiesības uz preču zīmi: fiziskās personas vārdu, uzvārdu un dzīvesvietas adresi vai juridiskās personas pilnu nosaukumu un juridisko adresi;

12.4. vai tiesību pāreja attiecas uz visām precēm un pakalpojumiem, kurām izdarīta preču zīmes reģistrācija vai iesniegts reģistrācijas pieteikums, vai tikai uz konkrētu daļu preču un pakalpojumu.

13. Ja persona, kam pāriet tiesības uz preču zīmi, ir ārvalsts persona, iesniegumā saskaņā ar Rūpnieciskā īpašuma institūciju un procedūru likuma prasībām norāda tās pārstāvi Latvijā un tā adresi.

14. Ja tiesību uz preču zīmi pāreja izriet no personu līguma, šo faktu norāda iesniegumā un iesniegumam kā tiesību pāreju apliecinošu dokumentu pievieno, pēc iesniedzēja izvēles, vienu no šādiem dokumentiem:

14.1. līguma kopiju vai norakstu, kuru apliecinājis notārs, cita kompetenta valsts institūcija vai profesionālais patentpilnvarnieks; iesniedzējs ir tiesīgs norādīt konkrētu informāciju līgumā, kura uzskatāma par komercnoslēpumu;

14.2. izrakstu no līguma, kurš nosaka tiesību pāreju un kuru apliecinājis notārs, cita kompetenta valsts institūcija vai profesionālais patentpilnvarnieks;

14.3. tiesību pārejas apliecību, ar kuru puses apliecina, ka saskaņā ar līgumu notikusi tiesību pāreja, un kuru parakstījuši iepriekšējais preču zīmes īpašnieks un jaunais preču zīmes īpašnieks, vai, attiecīgā gadījumā, iepriekšējais preču zīmes pieteicējs un jaunais preču zīmes pieteicējs;

14.4. tiesību nodošanas aktu, ar kuru puses vienojas par tiesību pāreju, un kuru parakstījuši iepriekšējais preču zīmes īpašnieks un jaunais preču zīmes īpašnieks, vai, attiecīgā gadījumā, iepriekšējais preču zīmes pieteicējs un jaunais preču zīmes pieteicējs.

15. Ja tiesību uz preču zīmi pāreja izriet no uzņēmumu reorganizācijas, apvienošanas vai sadalīšanās, šo faktu norāda iesniegumā un iesniegumam pievieno kopiju vai izrakstu no kompetentas institūcijas izdota dokumenta, kurš apliecina uzņēmumu reorganizāciju, apvienošanu vai sadalīšanos, piemēram, izrakstu no komercreģistra; šo kopiju vai izrakstu apliecina institūcija, kas to izdevusi, notārs, cita kompetenta valsts institūcija vai profesionālais patentpilnvarnieks.

16. Ja tiesību uz preču zīmi pāreja izriet no personu līguma vai no uzņēmumu apvienošanas, bet tā neskar visus preču zīmes kopīpašniekus, iesniegumam, papildus šo noteikumu 14. punktā vai, attiecīgā gadījumā, 15. punktā minētajam dokumentam pievieno arī katra kopīpašnieka, kura tiesības nepāriet, parakstītu dokumentu ar nepārprotami izteiktu piekrišanu tiesību pārejai.

17. Ja tiesību uz preču zīmi pāreja neizriet no līguma, uzņēmumu reorganizācijas, apvienošanas vai sadalīšanās, bet tai ir cits pamats, tostarp tiesību norma vai tiesas nolēmums, šo faktu norāda iesniegumā un iesniegumam pievieno kopiju vai izrakstu no dokumenta, kurš liecina par tiesību pāreju; šo kopiju vai izrakstu apliecina institūcija, kas to izdevusi, notārs, cita kompetenta valsts institūcija vai profesionālais patentpilnvarnieks.

18. Iesniegums par tiesību uz preču zīmi pāreju var attiekties vienlaikus uz vairākām preču zīmju reģistrācijām vai reģistrācijas pieteikumiem, ar nosacījumu, ka visām reģistrācijām un visiem reģistrācijas pieteikumiem, kas norādīti iesniegumā, iepriekšējais preču zīmes īpašnieks un jaunais preču zīmes īpašnieks, vai, attiecīgā gadījumā, iepriekšējais preču zīmes pieteicējs un jaunais preču zīmes pieteicējs ir tie paši, un tiek samaksāta noteiktā maksa par katru preču zīmes reģistrāciju un reģistrācijas pieteikumu, uz kuru attiecas tiesību pāreja.

19. Patentu valde ir tiesīga pieprasīt no personas, kas piesaka tiesību uz preču zīmi pāreju, tiesību pārejas ietveršanai Reģistrā nepieciešamos papildu dokumentus un pierādījumus.

20. Šo noteikumu 12. līdz 19. punktu piemēro arī tiesību uz sertifikācijas zīmi pārejas gadījumos, ievērojot Preču zīmju likuma 76. panta otrās daļas prasības.

**IV. Preču zīmes licences līguma, tā grozījumu un darbības izbeigšanās pieteikšanas un reģistrēšanas kārtība**

21. Piesakot reģistrācijai preču zīmes licences līgumu, licenciārs vai licenciāts attiecīgu lūgumu ietver iesniegumā Patentu valdei, kurā norāda šādas ziņas:

21.1. preču zīmes reģistrācijas vai, attiecīgā gadījumā, reģistrācijas pieteikuma numuru;

21.2. preču zīmes īpašnieku vai, attiecīgā gadījumā, preču zīmes pieteicēju (licenciāru), kā arī tā adresi;

21.3. ziņas par personu, kam tiek piešķirtas preču zīmes izmantošanas tiesības (licenciātu): fiziskās personas vārdu, uzvārdu un dzīves vietas adresi vai juridiskās personas pilnu nosaukumu un juridisko adresi;

21.4. preču un pakalpojumu nosaukumus, attiecībā uz kuriem tiek piešķirta licence, sagrupētus pa klasēm atbilstoši Nicas klasifikācijai, vai, attiecīgā gadījumā, norādi, ka licences līgums aptver visas preces un pakalpojumus, kuriem izdarīta preču zīmes reģistrācija vai iesniegts reģistrācijas pieteikums;

21.5. licences līguma raksturu – izņēmuma licence vai vienkārša licence, un vai ar licences līgumu tiek iedibināti kādi īpaši nosacījumi, tostarp attiecībā uz formu, kādā preču zīme tiks lietota, vai licenciāta ražoto preču vai sniegto pakalpojumu kvalitāti;

21.6. ja licence attiecas tikai uz daļu Latvijas teritorijas, precīzu šīs teritorijas daļas norādi;

21.7. licences līguma noslēgšanas datumu un tā termiņu.

22. Ja persona, kam tiek piešķirtas preču zīmes izmantošanas tiesības, ir ārvalsts persona, iesniegumā saskaņā ar Rūpnieciskā īpašuma institūciju un procedūru likuma prasībām norāda tās pārstāvi Latvijā un tā adresi.

23. Iesniegumam par licences līguma reģistrāciju kā Reģistrā iekļaujamās ziņas apliecinošu dokumentu pievieno, pēc iesniedzēja izvēles, vienu no šādiem dokumentiem:

23.1. licences līguma kopiju vai norakstu, kura pareizību apliecinājis notārs, cita kompetenta valsts institūcija vai profesionālais patentpilnvarnieks; iesniedzējs ir tiesīgs norādīt konkrētu informāciju līgumā, kura uzskatāma par komercnoslēpumu;

23.2. izrakstu no licences līguma, kurš parāda līguma puses un licencētās tiesības un kura pareizību apliecinājis notārs, cita kompetenta valsts institūcija vai profesionālais patentpilnvarnieks;

23.3. paziņojumu par piešķirto licenci, kuru parakstījuši gan preču zīmes īpašnieks, gan licenciāts.

24. Šo noteikumu 23. punktā minētajam dokumentam jāsatur konkrēti norādīts licences līguma termiņš (līguma darbības beigu datums), kā arī nosacījumi, pie kādiem tas uzskatāms par pagarinātu, ja puses ir tā vienojušās.

25. Ja licences līgums neskar visus preču zīmes kopīpašniekus, iesniegumam par licences līguma reģistrāciju, papildus šo noteikumu 23. punktā minētajam dokumentam pievieno arī katra kopīpašnieka, kurš nav licences līguma puse, parakstītu dokumentu ar nepārprotami izteiktu piekrišanu licences līgumam.

26. Persona, kas piesaka grozījumus reģistrēta licences līguma noteikumos, attiecīgu lūgumu ietver iesniegumā Patentu valdei, kurā norāda šādas ziņas:

26.1. preču zīmes reģistrācijas vai, attiecīgā gadījumā, reģistrācijas pieteikuma numuru;

26.2. preču zīmes īpašnieku vai, attiecīgā gadījumā, preču zīmes pieteicēju (licenciāru), kā arī tā adresi;

26.3. personu, kam tika piešķirtas preču zīmes izmantošanas tiesības (licenciātu), un tās adresi;

26.4. licences līguma raksturu – izņēmuma licence vai vienkārša licence, un vai ar licences līgumu tika iedibināti kādi īpaši nosacījumi;

26.5. licences līguma noslēgšanas datumu un tā sākotnēji paredzēto termiņu;

26.6. Reģistrā izdarāmā grozījuma būtību.

27. Iesniegumam par grozījumiem reģistrēta licences līguma noteikumos pievieno, pēc iesniedzēja izvēles, vienu no šādiem dokumentiem:

27.1. dokumentu, kas apliecina grozījumus licences līguma noteikumos;

27.2. paziņojumu par grozījumiem licences līguma noteikumos, kuru parakstījuši gan preču zīmes īpašnieks, gan licenciāts.

28. Ja grozījumi reģistrēta licences līguma noteikumos skar licences līguma termiņu, šo noteikumu 27. punktā minētajam dokumentam jāatbilst 24. punkta prasībām.

29. Ja grozījumi licences līguma noteikumos neskar visus preču zīmes kopīpašniekus, iesniegumam par grozījumiem reģistrēta licences līguma noteikumos, papildus šo noteikumu 27. punktā noteiktajam dokumentam, pievieno arī katra kopīpašnieka, kurš nav licences līguma puse, parakstītu dokumentu ar nepārprotami izteiktu piekrišanu licences līguma grozījumiem.

30. Persona, kas piesaka reģistrēta licences līguma darbības izbeigšanos, attiecīgu lūgumu ietver iesniegumā Patentu valdei, kurā norāda:

30.1. preču zīmes reģistrācijas vai, attiecīgā gadījumā, reģistrācijas pieteikuma numuru;

30.2. preču zīmes īpašnieku vai, attiecīgā gadījumā, preču zīmes pieteicēju (licenciāru), kā arī tā adresi;

30.3. personu, kam tika piešķirtas preču zīmes izmantošanas tiesības (licenciātu), un tās adresi;

30.4. licences līguma noslēgšanas datumu un tā sākotnēji paredzēto termiņu;

30.5. licences līguma darbības izbeigšanās datumu.

31. Iesniegumam par reģistrēta licences līguma darbības izbeigšanos pievieno, pēc iesniedzēja izvēles, vienu no šādiem dokumentiem:

31.1. dokumentu vai dokumentus, kas apliecina licences līguma darbības izbeigšanos;

31.2. paziņojumu par licences līguma darbības izbeigšanos, kuru parakstījuši gan preču zīmes īpašnieks, gan licenciāts.

32. Iesniegums par licences līguma reģistrāciju, tā grozījumiem vai darbības izbeigšanos var attiekties vienlaikus uz vairākām preču zīmju reģistrācijām vai reģistrācijas pieteikumiem, ar nosacījumu, ka visām reģistrācijām un visiem reģistrācijas pieteikumiem, kas norādīti iesniegumā, preču zīmes īpašnieks vai, attiecīgā gadījumā, preču zīmes pieteicējs, kā arī licenciāts ir tie paši, Reģistrā ietveramās ziņas attiecībā uz visām iesniegumā minētajām preču zīmju reģistrācijām vai reģistrācijas pieteikumiem ir identiskas un tiek samaksāta noteiktā maksa par katru preču zīmes reģistrāciju un reģistrācijas pieteikumu, uz kuru attiecas nepieciešamais ieraksts Reģistrā.

33. Patentu valde ir tiesīga pieprasīt no personas, kas piesaka licences līguma reģistrāciju, tā grozījumus vai darbības izbeigšanos, šo ziņu ietveršanai Reģistrā nepieciešamos papildu dokumentus un pierādījumus.

34. Šo noteikumu 21. līdz 33. punktu piemēro arī licences līguma reģistrācijai, tā grozījumiem un darbības izbeigšanai attiecībā uz kolektīvo zīmi un sertifikācijas zīmi, ja kolektīvās zīmes lietošanas nolikums vai, attiecīgā gadījumā, sertifikācijas zīmes lietošanas nolikums paredz iespēju piešķirt licenci.

Ministru prezidents A. K. Kariņš

Amats V. Uzvārds